କେନ୍ଦ୍ରାପଡ଼ା, ଫେବ୍ରୁଆରୀ ୪ (ଲୋକାଲ ୱାୟାର): କାଜୁ ସଂଗ୍ରହ ପୂର୍ବରୁ ଜଳି ଯାଇଛି କେନ୍ଦ୍ରାପଡା ଜିଲ୍ଲା ମହାକାଳପଡା ବନ ରେଂଜ ଅନ୍ତର୍ଗତ ବହକୁଦା ଗାଁର ପାଂଚ ଏକର କାଜୁ ଜଙ୍ଗଲ ।
ବୁଧବାର ସନ୍ଧ୍ୟାରେ ଜଙ୍ଗଲରେ ଲାଗିଥିବା ନିଆଁରେ ବହୁ ଗଛ ଜଳିଯିବା ସହ ବନ୍ୟପ୍ରାଣୀଙ୍କ ଜୀବନ ପ୍ରତି ବିପଦ ସୃଷ୍ଟି ହୋଇଛି ।
ଅଗ୍ନିଶମ କର୍ମଚାରୀ ଓ ବନ ଅଧିକାରୀମାନେ ନିଆଁକୁ ନିୟନ୍ତ୍ରଣ ପାଇଁ ଗଭୀର ଗାତ ଖୋଳିବା ସହ ଜଙ୍ଗଲ ପାଖରେ କ୍ୟାମ୍ପ କରି ରହୁଛନ୍ତି ।
ନିଆଁ ଲିଭାଇବା ପାଇଁ ସ୍ଥାନୀୟ ଲୋକଙ୍କ ସହାୟତା ଲୋଡାଯାଇଥିବା କହିଛନ୍ତି ମହାକାଳପଡା ବନ ରେଂଜ ଅଧିକାରୀ ସାହାଜୀ ଚରଣ ବିଶ୍ୱାଳ ।
ପ୍ରାୟ ୧୦ ଚାଷୀ କାଜୁ ଜଙ୍ଗଲ ଲିଜରେ ନେଇଥିଲେ । ସେମାନଙ୍କର ବିପୁଳ କ୍ଷତି ହେବ ବୋଲି ବହକୁଦା ଗାଁର ରଞ୍ଜିତ ମଣ୍ଡଳ କହିଛନ୍ତି ।
